Drie vissermanne sterf | Maroela Media
Drie vissermanne het oor die naweek in drie afsonderlike voorvalle gesterf.
Craig Lambinon, woordvoerder van die Nasionale Seereddingsinstituut (NSRI), het gesê twee vissermanne het vermoedelik verdrink terwyl die derde visserman glo aan 'n hartaanval dood is.
"Die NSRI-Wilderness se bemanningslede is Sondag na Voëlklip by Heroldsbaai ontbied waar 'n 32-jarige visserman van George vermoedelik deur 'n sterk seestroom meegesleur is terwyl hy saam met vriende gehengel het," het Lambinon gesê.
"Ná 'n uitgebreide soektog is die man in 'n kolk, tussen rotse opgespoor. Die man is na die strand geneem waar noodhulp toegepas is, maar alle pogings om hom by te bring was tevergeefs. Hy is op die toneel dood verklaar."
Vroeër Sondagoggend is bemanning van die NSRI-Mykonos na 'n visserboot ontbied waar 'n 31-jarige bemanningslid vermoedelik 'n hartaanval gehad het. Daar word vermoed dat die man, van Kaapstad, gesterf het toe die boot op pad was na Saldanhabaai. Die man is met die boot se aankoms by die hawe in Saldanhabaai dood verklaar.
Saterdag is bemanning van die NSRI-Richardsbaai omstreeks 11:50 na die suidelike dok van die Richardsbaai-hawe ontbied nadat 'n visserman tussen die dolosse beland het. "Daar word vermoed dat die volwasse visserman deur 'n golf van die dok afgespoel is."